**Peterd Község Önkormányzata Képviselő-testületének 3/2017.(II.15.) önkormányzati rendelete a köztisztaságról, valamint a települési szilárd hulladékkal kapcsolatos helyi közszolgáltatásról és annak kötelező igénybevételéről szóló 9/2013(.IX.25.) önkormányzati rendelete módosításáról**

Peterd Község Önkormányzatának Képviselő-testülete az Alaptörvény 32. cikk (1) bekezdés a) pontjában foglalt feladatkörében eljárva, a hulladékról szóló 2012. CLXXXV. törvény (a továbbiakban: Ht.) 88. § (4) bekezdésében kapott felhatalmazás alapján a következőket rendeli el:

1.§ A 9/2013.(IX.25.) önkormányzati rendelet ( a továbbiakban: Rendelet) 2.§.-a helyébe az alábbi rendelkezés lép:

„2. § A rendelet hatálya kiterjed Peterd község közigazgatási területén lévő valamennyi ingatlan használójára, tulajdonosára. „

2.§ A Rendelet 4.§ (1) bekezdés 17. pontja helyébe az alábbi rendelkezés lép:

„ 17. a közszolgáltatás tárgya: a 4.§ (1) bekezdés 2. pontjában meghatározott települési hulladék, valamint a közszolgáltatási szerződés szerinti zöldhulladék és veszélyes hulladék.”

3.§ A Rendelet 6.§ (2) bekezdés helyébe az alábbi rendelkezés lép:

„(2) A települési hulladék rendszeres elszállításáról a közszolgáltató az ingatlan-tulajdonosoktól a közszolgáltatási szerződésben meghatározott gyakorisággal, napokon és gyűjtőedényben köteles gondoskodni.

A települési hulladék elszállítási napjának esetleges változásáról az önkormányzat a helyben szokásos módon köteles az ingatlantulajdonosokat tájékoztatni.”

4.§ A Rendelet 8.§ (2) bekezdés helyébe az alábbi rendelkezés lép:

„(2) A hulladékgazdálkodási közszolgáltatás körébe a települési hulladék, zöldhulladék és a veszélyes hulladék tartozik. „

5.§ A Rendelet 10.§-az alábbi (5) és (6) bekezdéssel egészül ki:

„(5) 60 literes tárolóedény használatára jogosult a települési önkormányzat által kiadott igazolás alapján a lakóingatlant egyedül és életvitelszerűen használó természetes személy.

 (6) A közszolgáltató jogosult azonosító matricát rendszeresíteni a szerződött tárolóedények azonosítására. A matricát a közszolgáltató biztosítja a szolgáltatást igénybe vevőnek, amelyet az ingatlantulajdonos, használó a hulladékgyűjtő edényre köteles jól látható módon felragasztani.”

6.§ A Rendelet 11.§ (2) bekezdés helyébe az alábbi rendelkezés lép.

„(2) Az üdülőként nyilvántartott ingatlannal rendelkező tulajdonosok, használó az állandó lakóingatlan tulajdonosára, használójára meghatározott éves díj 50%-át elérő közszolgáltatási díj megfizetésére köteles.”

7.§ A Rendelet 12.§ (2) bekezdés helyébe az alábbi rendelkezés lép:

„(2) A hulladéktermelő az ingatlanon képződött hulladék gyűjtését az ingatlan területén hulladékgazdálkodási engedély nélkül legfeljebb 1 évig végezheti.”

8.§ A Rendelet 12.§ (6) bekezdés helyébe az alábbi rendelkezés lép:

„(6) Hulladékot csak hulladékgazdálkodási engedély birtokában lehet szállítani, kivéve ha

a) a természetes személy ingatlanhasználó az elkülönítetten gyűjtött háztartási hulladékot hulladékgyűjtő pontra, hulladékgyűjtő udvarba, átvételi helyre vagy hulladékkezelő létesítménybe szállítja, valamint

b) a gyártó, a forgalmazó az átvételi kötelezettséggel érintett hulladékot hulladékkezelő létesítménybe szállítja,

c) a gazdálkodó szervezet nem üzletszerűen, alkalmilag, az elkülönítetten gyűjtött hulladékát saját járművével, másik telephelyén levő üzemi gyűjtőhelyre vagy átvételi helyre, hulladékgyűjtő pontra, hulladékgyűjtő udvarba, valamint hulladékkezelőhöz szállítja.

9.§ A rendelet a kihirdetést követő napon lép hatályba.

 Koskáné Barka Ibolya Csalos Beáta

 polgármester jegyző

A rendeletet a képviselő-testület a 2017. február 7-i ülésén fogadta el. Kihirdetésre került 2017. február 15-én.

 Csalos Beáta

 jegyző